
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 25.10.2026, ora 08:00 – 26.10.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 26.10.2026, ora 07:00

RÂURI

Debitele au fost staționare pe râurile din bazinele: Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, Vedea, Argeș, Ialomița, afluenții Prutului, afluenții din bazinul mijlociu și inferior al Oltului și pe cele din Dobrogea.

Pe cursurile inferioare ale Argeșului și Ialomiței debitele au fost în creștere prin propagare, iar pe celelalte râuri au fost în scădere.

Debitele se situează în general sub mediile multianuale lunare, cu valori cuprinse între 30–90% din acestea, mai mari (în jurul și peste mediile lunare) pe râurile din bazinul hidrografic al Buzăului, și mai mici (sub 30 %) pe râurile din bazinele: Crasna, Barcău, Crișul Negru, Crișul Alb, Bârzava, Moravița, Caraș, Nera, Cerna, Jiu, Neajlov, Rm. Sărat, Bârlad, Jijia, pe cursul superior al Vedei, pe râurile din Dobrogea, pe unii afluenți din bazinul mijlociu și inferior al Oltului și pe cursul Prutului.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi, în general, staționare, exceptând cursul Someșului, cursurile mijlocii și inferioare ale Oltului, Prutului și Siretului, precum și afluenții de dreapta ai Siretului, unde vor fi în scădere.

Sunt posibile creșteri de niveluri și debite pe unele râuri mici din jumătatea de vest a țării, datorită precipitațiilor prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în țară (secțiunea Baziaș) în intervalul 25 – 26.10.2026 a fost staționar, având valoarea de 1300 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost staționare pe sectorul Gruia – Oltenița și în creștere pe sectorul Călărași – Tulcea.

Debitul la intrarea în țară (secțiunea Baziaș) va fi staționar (1300 m3/s).

În aval de Porțile de Fier debitele vor fi relativ staționare.

2. Situaţia meteorologică în intervalul 25.10.2026, ora 09:00 –26.10.2026, ora 06:00

ÎN ŢARĂ

Valorile termice diurne s-au situat ușor peste mediile multianuale în mare parte din țară și doar în jumătatea de sud a Olteniei și în sud-vestul Munteniei au fost mai coborâte pe fondul peristenței norilor de nivel jos. În restul teritoriului pe parcursul zilei cerul a fost variabil la senin și doar în prima parte a zile în Muntenia și pe areale restrânse din Transilvania au fost nori stratiformi, iar în Moldova și Dobrogea, înnorări temporare și cu totul izolat ploi slabe. Noaptea cerul s-a înnorat treptat în vestul, nord-vestul țării și doar spre finalul intervalului a plouat slab în Crișana și Banat, iar în mare parte din Oltenia, Muntenia și Dobrogea a fost nebulozitatea stratiformă. Temperaturile maxime s-au încadrat între 10 grade la Joseni, Toplița și Calafat și 20 de grade la Călărași, Oltenița, Caransebeș și Bozovici. Vântul a suflat slab și moderat, cu intensificări izolate în zona înaltă de munte cu viteze la rafală în general de 45...60 km/h. Stratul de zăpadă s-a menținut la altitudini de peste 2000 de metri și măsura la ora 20 -în platforma stațiilor meteorologice- până la 35 cm la Vf. Omu. La ora 06 temperatura aerului avea valori cuprinse între -1 grad la Întorsura Buzăului și 15 grade la Sulina. Dimineața pe alocuri în Muntenia și Transilvania și izolat în celelalte regiuni a fost ceață, iar noaptea îndeosebi în zonele extracarpatice.

Observații: de ieri dimineață, de la ora 6, au fost în emise 12 atenționări cod galben pentru ceață și vizibilitate scăzută, după cum urmează: 3 de către SRPV Sibiu, 3 de către SRPV Cluj, 2 de către CNPM-București pentru Muntenia, 2 de către SRPV Bacău, 1 de către SRPV Constanța și 1 de către SRPV Timișoara.

LA BUCUREŞTI

Valorile termice au fost în creștere ușoară față de ziua precedentă și s-au menținut în jurul celor normale datei. Cerul a fost variabil, cu nebulozitate stratiformă până spre după-amiază și din nou noaptea. Vântul a suflat slab până la moderat. Temperatura maximă a fost de 16 grade la Afumați și Băneasa și 17 grade la Filaret, iar la ora 6 temperatura aerului era de 7 grade la Afumați și Băneasa și 8 grade la Filaret. Dimineața și din nou spre finalul intervalului a fost ceață.

3. Prognoza meteorologică în intervalul 26.10.2026, ora 09:00 –27.10.2026, ora 09:00

ÎN ŢARĂ

Vremea se va răci față de ziua precedentă în jumătatea de vest a țării, astfel valorile termice se vor situa sub mediile multianuale, iar în rest nu vor fi variații semnificative. Nebulozitata va fi persistentă și va ploua în Crișana, Maramureș și Transilvania, unde se vor acumula cantități de apă de 5...8 l/mp și izolat de peste 10...15 l/mp în zonele montane și submontane aferente. În celeltate regiuni, cerul va fi temporar noros, iar ploi slabe (1...4 l/mp) se vor semnala pe arii mai restrânse. La munte, în general la altitudini de peste 1500 m, ploile se vor transforma în lapoviță și ninsoare și se va depune strat de zăpadă, în general de 5...10 cm. Vântul va sufla slab și moderat, cu unele intensificări pe crestele montane, unde se vor atinge viteze de 60...70 km/h, dar și în Banat, vestul și sudul Olteniei și sudul Transilvaniei, unde rafalele vor fi în general de 35...45 km/h. Temperaturile maxime vor fi cuprinse între 9 grade în dealurile Crișanei, în Maramureș și vestul Transilvaniei și 19...20 de grade în sud-estul Munteniei și sudul Dobrogei, iar cele minime se vor încadra în general între 3 și 11 grade, cu cele mai ridicate valori pe litoral. Mai ales dimineața va fi ceață pe arii restrânse în regiunile extracarpatice și în zonele depresionare din estul și sud-estul Transilvaniei, izolat asociată cu burniță.

LA BUCUREŞTI

Nebulozitatea stratiformă va persista la începutul zilei, apoi cerul va fi temporar noros, iar spre seară și noaptea, trecător va ploua slab (1...3 l/mp). Vântul va sufla slab până la moderat. Temperatura maximă va fi de 16...17 grade, iar cea minimă de 7...9 grade. Dimineața vor fi condiții de ceață.

II. CALITATEA APELOR

1.
Pe fluviul Dunărea

Nu au fost semnalate evenimente deosebite.

2.
Pe râurile interioare

Nu au fost semnalate evenimente deosebite.

3.
Pe Marea Neagră

Administrația Națională „Apele Române”  informează că, în urma scufundării unei barje sub pavilion român în Dana 94 din Portul Constanța, în data de 24.10.2026, în jurul orei 23:50, s-a constatat existența unor irizații multicolore pe suprafața mării pe cca. 1,00 mp și a unor irizații incolore pe cca. 10-15 mp, localizate deasupra teugii barjei. De asemenea, ulterior scufundării barjei, s-a constatat existența pe suprafața mării a unei pelicule de minereu de fier pe cca. 100 mp, care ulterior s-a dispersat. Au fost anunțate dispeceratele Securitate Portuară și Secția Nave Tehnice din cadrul Administrației Porturilor Maritime SA Constanța, în vederea intervenției cu baraj plutitor antipoluare.

Administrația Bazinală de Apă Dobrogea–Litoral informează că, în data de 25.10.2026, a fost semnalată prezența unui delfin eșuat, pe plaja din localitatea Vama Veche (în apropierea H. Amphora Vibes și Senses Villa), județul Constanța.
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate – DJM Dâmbovița informează că, în data de 25.10.2026, în jurul orei 16:00, s-a produs un incendiu pe raza localității Bălteni, comuna Conțești, județul Dâmbovița. Au ars aproximativ 0,7 tone de deșeuri menajere și mase plastice depozitate necontrolat, precum și vegetație uscată, pe o suprafață de aproximativ 300 mp. ISU Dâmbovița a intervenit pentru stingerea incendiului.
2. În domeniul solului şi vegetaţiei

Nu au fost semnalate evenimente deosebite.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

